
A csíkos szöcskeegér (Sicista subtilis trizona) magyarországi populációjának természetvédelmi szempontú vizsgálata.

Az elmúlt évtizedekben a füves élőhelyek az intenzív mezőgazdasági és állattartási hatások következtében jelentősen beszűkültek. A kialakult feltételekhez nem minden társulás tudott megfelelően alkalmazkodni. A csíkos szöcskeegér (Sicista subtilis trizona) egyike azon állatoknak, amelyre a módosulások negatív tényezői fokozott veszélyt jelentenek. A Bükki Emlőstani Kutatócsoport az Eötvös Lóránd Tudományegyetemmel, valamint a Debreceni Egyetemmel közösen foglalkozik a Borsodi Mezőségben található fokozottan védett alfaj kutatásával, védelmével. Dolgozatomban a 2006 óta dokumentált csapdázási adatokat felhasználva vizsgáltam meg az egyedszámváltozást, az ivar- és koreloszlást, illetve az előfordulási valószínűséget. Az adatok elemzését R statisztikai környezetben, valamint a QGIS program segítségével végeztem, ahol a pontok koordinátáiból úgynevezett kernel-becsléssel számítottam ki az alfaj lokális elterjedésének adott százalékát adó poligonokat. Hipotézisem szerint az előfordulási mintázatok függnek a nemtől és a kortól. Eredményeim alapján az egyedszámoknál nem szignifikáns csökkenő tendenciát, ivarmegoszlásnál bizonyos években jelentősen eltolt ivararányokat, kormegoszlásnál az adult egyedek fokozott jelenlétét figyeltem meg a populációban. Az előfordulási valószínűségnél a nemre vonatkozólag tapasztaltam összefüggést.



